หุ้นไทยปึ้กพักฐานรอไปต่อ
บลจ.ยูโอบีขายกองทุนหุ้นSET50 ฟินันซ่าแนะพักเงินกองทุน3เดือน
23 มี.ค. 2555

บลจ.ยูโอบีขายกองทุนหุ้นSET50 ฟินันซ่าแนะพักเงินกองทุน3เดือน
บลจ.ยูโอบี มั่นใจหุ้นไทยไปต่อ ออกกองทุนหาผลตอบแทนอิง SET50 “ฟินันซ่า” แนะขายทำกำไร พักเงินในกองตราสารหนี้ 3 เดือน รับ 3.2% 
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า บริษัทได้ออกกองทุนเปิดยูโอบี สมาร์ท เซ็ท 50 (UOBSET50) ที่เน้นลงทุนในหุ้นคุณภาพที่อยู่ในดัชนี SET50 และบริหารการลงทุนแบบเชิงรับ ซึ่งจะสามารถสร้างผลตอบแทนได้ใกล้เคียงกับผลตอบแทนของดัชนี SET50 เสนอขายครั้งแรกวันที่ 2026 มี.ค. 2555
“หุ้นไทยปรับตัวขึ้นต่อเนื่องในสัปดาห์ที่ผ่านมา หลังจากพักตัวไปก่อนหน้านี้ เนื่องจากนักลงทุนมั่นใจในภาพรวมเศรษฐกิจภายในประเทศ ซึ่งล่าสุดธนาคารแห่งประเทศไทยคาดว่าหากราคาน้ำมันในตลาดดูไบเฉลี่ยไม่เกิน 140 เหรียญสหรัฐต่อบาร์เรล จะทำให้ค่าเฉลี่ยเงินเฟ้อทั้งปีไม่สูงกว่ากรอบเป้าหมายที่กำหนดไว้ไม่ว่าจะเป็นเป้าเดิมที่ 3% หรือเป้าใหม่ที่ 4.5%” นายวนา กล่าว
อย่างไรก็ตาม ยังคงต้องติดตามสถานการณ์อย่างใกล้ชิด เนื่องจากในอดีตหากราคาน้ำมันปรับขึ้นอย่างรุนแรง นักลงทุนส่วนใหญ่จะปรับพอร์ตการลงทุนโดยขายสินทรัพย์เสี่ยงเพื่อถือเงินสด แต่ในแง่ของปัจจัยพื้นฐานตลาดหุ้นไทยยังมีศักยภาพทางเศรษฐกิจเติบโตได้อย่างต่อเนื่อง 
นายวนา กล่าวว่า บริษัทยังเตรียมปิดสมุดทะเบียนเพื่อกำหนดการจ่ายเงินปันผลของกองทุนเปิดกำไรเพิ่มพูน (KPLUS) กองทุนเปิดกำไรเพิ่มพูน 2 (KPLUS2) และกองทุนเปิดไทยดรากอน (TDF) ที่มีนโยบายการจ่ายเงินปันผลและบริหารจัดการแบบเชิงรุก
ด้าน น.ส.ประภา ปูรณโชติ กรรมการผู้จัดการ บลจ.เอ็มเอฟซี เปิดเผยว่า กองทุนเปิดเอ็มเอฟซี สปอท 10 ซีรีส์ 6 ซึ่งลงทุนหุ้นไทยสร้างผลตอบแทนได้ 10% โดยใช้เวลาประมาณ 1 ปีเศษ ผู้ถือหน่วยลงทุนจะได้รับเงินคืนหน่วยลงทุนละประมาณ 11 บาท ในวันที่ 23 มี.ค.นี้
ทั้งนี้ เอ็มเอฟซีอยู่ระหว่างเสนอขายกองทุนเปิด SPOT 7S6 จนถึงวันที่ 27 มี.ค. 2555 ลงทุนหุ้นไทยตั้งเป้าหมายผลตอบแทนเลิกกองทุน 7% ภายในเวลา 7 เดือน
นายธีรพันธุ์ จิตตาลาน กรรมการ บริหารและประธานเจ้าหน้าที่บริหาร บลจ.ฟินันซ่า กล่าวว่า ดัชนีหุ้นไทยปรับตัวขึ้นแตะ 1,200 จุด ซึ่งสูงสุดในรอบ 16 ปีแล้ว นักลงทุนควรเริ่มขายทำกำไรรอหุ้นปรับฐานเพื่อรอการลงทุนรอบใหม่ 
แนวโน้มราคาน้ำมันที่เพิ่มขึ้นต่อเนื่องจะกดดันให้ธนาคารแห่งประเทศไทยต้องพิจารณาขึ้นดอกเบี้ยนโยบาย ซึ่งเร็วที่สุดช่วงปลายปี การลงทุนระยะสั้นจะไม่เสียโอกาสเมื่อดอกเบี้ยขึ้น
บลจ.ฟินันซ่า ออกกองทุนเปิดฟินันซ่าตราสารหนี้พลัส โรล โอเวอร์ 3 เดือน 2 ลงทุนตราสารหนี้ในประเทศผสมฝากเงินธนาคารต่างประเทศ เปิดขายครั้งแรกตั้งแต่วันที่ 21-26 มี.ค. 2555 ประมาณการผลตอบแทน 3.2% ต่อปี สามารถซื้อผ่านระบบอินเทอร์เน็ต Skype ได้ที่ศูนย์บริการเคทีซี ทัช 14 สาขา